પ્લાસ્ટિકમાં રહેલું બિસ્ફેનોલ નામનું હાનિકારક તત્ત્વ તેને વિષમય બનાવે છે. માનવના કુદરતી અંત:સ્રાવો (હોર્મોન્સ)ની ઉત્પત્તિ, વહન, કાર્યશીલતા અને નિકાસ એ દરેક તબક્કામાં આ બિસ્ફેનોલ અડચણ ઊભી કરે છે. આજકાલ બાળકોનાં રમકડાંથી લઈને એ વાસણો કે જેમાં આપણે બાળકોને ભોજન પીરસીએ છીએ; એ બધાં જ પ્લાસ્ટિકનાં બનેલાં જોવા મળે છે; જે બાળક માટે ખતરનાક સાબિત થઈ શકે છે. બાળકનું શરીર સતત વૃદ્ધિ પામી રહ્યું છે; અને એ વૃદ્ધિ-દરને જાળવી રાખવા માટે એમના શરીરને સતત પોષક તત્ત્વોની જરૂર પડે છે. તેમનું પાચનતંત્ર વયસ્કોની સાપેક્ષે ઝડપથી અને વધુ પોષણ ગ્રહણ કરે છે; એવામાં જો આવા વિષમય પદાર્થો શરીરમાં જાય તો એ પણ આ પોષક તત્ત્વોની સાથે પાચનતંત્રમાં ભળી જાય છે ; જે પાચનતંત્રને હાનિ પહોંચાડવાની સાથે સાથે કેન્સર જેવા ભયંકર રોગને પણ આમંત્રિત કરી શકે છે. પ્લાસ્ટિકનાં વાસણોમાં બાળકને ખવડાવાનું, ખોરાકનો સંગ્રહ કરવાનું કે ખોરાકને એમાં ગરમ કરવાનું સદંતર ટાળો. વળી, બિસ્ફેનોલ રહિત વસ્તુઓ જ ખરીદવાનો આગ્રહ રાખો .